বুখারার যুদ্ধ (৭০৯)

**বুখারার যুদ্ধ** ছিল উমাইয়া ও সোগদীয়-তুর্কি জোটের মধ্যে সংঘটিত একটি সামরিক সংঘাত, যা ৭০৯ খ্রিস্টাব্দে বুখারা শহরে সংঘটিত হয়। যুদ্ধে উমাইয়ারা বিজয় লাভ করে এবং বুখারা ইসলামি খিলাফতের অন্তর্ভুক্ত হয়। 

## পটভূমি
৭০৬ খ্রিষ্টাব্দে উমাইয়া সেনাপতি কুতাইবা ইবনে মুসলিম মাওয়ারান্নাহর অঞ্চল জয়ের অভিযানে নেতৃত্ব দেন। তিনি আমু দরিয়া অতিক্রম করে পায়কন্দ নগরী অবরোধ করেন। অবশেষে উমাইয়া বাহিনী শহরটি দখল করতে সক্ষম হয়। এরপর কুতাইবা তাঁর বাহিনীকে নিয়ে বুখারা শহর জয়ের উদ্দেশ্যে অগ্রসর হন। ৭০৭ ও ৭০৮ সালে উমাইয়ারা পরপর দুইটি সামরিক অভিযান পরিচালনা করলে উভয় অভিযানই ব্যর্থতায় পর্যবসিত হয়। বুখারার স্থানীয় শাসক ওয়ারদানে খুদা দৃঢ় প্রতিরোধ গড়ে তোলেন এবং উমাইয়া বাহিনীকে প্রতিহত করেন। দুইবারের ব্যর্থতার ফলে ইরাকের উমাইয়া গভর্নর হাজ্জাজ ইবনে ইউসুফ কুতাইবার ওপর অসন্তোষ প্রকাশ করেন এবং ব্যর্থতার জন্য তাঁকে তিরস্কার করেন। অবশেষে ৭০৯ খ্রিষ্টাব্দে কুতাইবা আবারও বুখারার দিকে অগ্রসর হন। তাঁর এই অভিযানের পেছনে একটি গুরুত্বপূর্ণ কারণ ছিল, ওয়ারদান-খুদার মৃত্যু। স্থানীয় শাসকের মৃত্যুর ফলে সৃষ্ট রাজনৈতিক দুর্বলতাকে কাজে লাগিয়ে তিনি নতুন করে বুখারা দখলের প্রচেষ্টা শুরু করেন।

## যুদ্ধ
উমাইয়ারা বুখারায় পৌঁছলে শহরের অধিবাসীরা অন্যান্য সগদীয় ও তুর্কিদের কাছে সাহায্য প্রার্থনা করে। তাদের আহ্বানে সাড়া দিয়ে একটি সগদীয়–তুর্কি যৌথ বাহিনী সাহায্যের জন্য এগিয়ে এসে মুসলিম বাহিনীর সঙ্গে যুদ্ধে অবতীর্ণ হয়। উমাইয়া সৈন্যরা তাদের বিরুদ্ধে তীব্র আক্রমণ চালায়; কিন্তু তারা প্রতিহত হয় এবং শেষ পর্যন্ত পিছু হটে নিজেদের শিবিরে আশ্রয় নিতে বাধ্য হয়। এরপর সগদীয়–তুর্কি বাহিনী মুসলিমদের শিবিরে প্রবেশ করতে সক্ষম হয় এবং সেখানে ব্যাপক বিশৃঙ্খলা ও লুটতরাজ চালায়। একটি বর্ণনা অনুযায়ী, শিবিরে অবস্থানরত নারীরা তখন ঘোড়ার মুখে আঘাত করতে শুরু করেন, যার ফলে শত্রুপক্ষের অশ্বারোহীরা বিভ্রান্ত হয়ে পড়ে। এই ঘটনায় মুসলিম সৈন্যরা পুনরায় সংগঠিত হয়ে সাহস সঞ্চয় করে এবং শেষ পর্যন্ত শত্রুদের প্রতিহত করতে সক্ষম হয়। তবে ইতিহাসবিদদের মতে, এই কাহিনিটি সম্পূর্ণ নির্ভরযোগ্য নাও হতে পারে এবং এতে অতিরঞ্জন বা কিংবদন্তির উপাদান থাকতে পারে। 

এভাবে যুদ্ধ চলতে থাকে; তুর্কি বাহিনী নদীর অপর প্রান্তের একটি উঁচু পাহাড়ে অবস্থান নেয়। উমাইয়া সেনারা প্রথমে নদী অতিক্রম করে তাদের মুখোমুখি হতে অনিচ্ছুক ছিল। এই সময় কুতাইবা তার সৈন্যদের যুদ্ধের জন্য উৎসাহিত করতে শুরু করেন। তখন বনু তামীম গোত্রের প্রধান ওয়াকি ইবনে হাসান আল তামিমি যুদ্ধের পতাকা তুলে নিয়ে নদী পার হতে শুরু করেন। তিনি অশ্বারোহী বাহিনীর প্রধানকে নদী পার হওয়ার জন্য আহ্বান জানান। শুরুতে তিনি দ্বিধা করলেও পরে তিনিও নদী অতিক্রম করতে সম্মত হন। ওয়াকি অশ্বারোহী বাহিনীকে নেতৃত্ব দিয়ে পাহাড়ের দিকে অগ্রসর হন। তাদের অনুসরণ করে পদাতিক সৈন্যরাও এগিয়ে যায়। এরপর অশ্বারোহী বাহিনী দুই পাশ থেকে তুর্কি সেনাদের ওপর আক্রমণ চালায় এবং পদাতিক সৈন্যরা সম্মুখভাগ থেকে তীব্র আক্রমণ করে। অবশেষে তারা তুর্কি বাহিনীকে পাহাড় থেকে বিতাড়িত করতে সক্ষম হয়।

এই বিজয়ের পর মুসলিম বাহিনী প্রথমবারের মতো বুখারা অধিকার করে। শহরের অধিবাসীরা মুসলিমদের সঙ্গে সন্ধি স্থাপন করে এবং দুর্গের ভিতরে একদল মুসলিম সৈন্যকে অবস্থান করার অনুমতি দেয়। উমাইয়া শাসকরা বুখারার খাতুনের পুত্র তুগ-শাদাকে পুনরায় শহরের শাসক হিসেবে মনোনীত করে।

## পরবর্তী
কুতাইবা ইবনে মুসলিম শহরে ইসলাম বিস্তারের জন্য বিভিন্ন পদক্ষেপ গ্রহণ করেন। তিনি দুর্গের ভেতরে অবস্থিত তাদের অগ্নিমন্দিরটি অপসারণ করে তার স্থানে একটি মসজিদ প্রতিষ্ঠা করেন। এরপর তিনি শহরের লোকদের সেখানে ইবাদত করতে উৎসাহিত করেন। তিনি মানুষকে মসজিদে উপস্থিত হতে উৎসাহিত করার জন্য প্রত্যেক নামাজিকে দুই দিরহাম করে অর্থ প্রদান করতেন। এই আর্থিক প্রণোদনা বিশেষভাবে শহরের দরিদ্র জনগোষ্ঠীকে আকৃষ্ট করেছিল। তখন কুরআন ফারসি ভাষায় পাঠ করা হত, যাতে সাধারণ মানুষ তা বুঝতে পারে এবং নামাজের সময় একজন ব্যক্তি মুসল্লিদের পেছনে দাঁড়িয়ে তাদের কীভাবে নামাজ আদায় করতে হয়, সে ব্যাপারে নির্দেশনা দিতেন।

## সূত্র


## গ্রন্থপঞ্জি

* Percy Sykes (1940), A History Of Afghanistan 

* Hugh Kennedy (2007), The Great Arab Conquests How The Spread Of Islam Changed the World We 

* Touraj Daryaee (2012), The Oxford Handbook of Iranian History

বিষয়শ্রেণী:উমাইয়া খিলাফত জড়িত লড়াই